text: En tom båd blev onsdag formiddag set på Mariager Fjord. Nordjyllands Politi modtog klokken 09.50 meldingen om den tomme båd, og politiet satte derefter gang i en større redningsaktion. Forsvarets Operationscenter-Redningscentralen blev alarmeret og en redningshelikopter afsøgte området, hvor den tomme båd var set. Efter halvanden times søgen kunne redningsaktionen afblæses. - Vi har været i kontakt med bådens ejer. Han fortalte, at båden formentlig har revet sig løs fra fortøjningen ved Hadsund Syd og være drevet op mod Hadsund Nord, siger indsatsleder René Nikolajsen fra Mariagerfjord Kommunes Beredskab. Båden blev tøjret igen, og redningsaktionen blev afblæst, da det kunne udelukkes, at nogle personer skulle være i fare. - Det endte med at være en storm i et glas vand, men vi er selvfølgelig nødt til at reagere, når en beboer melder om en tom båd på fjorden, siger René Nikolajsen.
summary: Redningshelikopter afsøgte Mariager Fjord, efter at en tom båd blev fundet drivende rundt.